**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.02.2019, ora 08.00 – 13.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.02.2019, ora 7.00**

**RÂURI**

**Debitele au fost,** **în general, în creștere** datorită precipitațiilor lichide înregistrate și propagării, exceptând râurile din bazinele: Vișeu, Iza, Tur, Lăpuș, Bârlad, bazinele superioare ale: Someșului, Crasnei, Barcăului, Crișurilor, Begăi, Timișului, Bârzavei, Moraviței, Carașului, Nerei, Cernei și Jiului, unde au fost în scădere și cursurile inferioare ale: Argeșului și Ialomiței, bazinul superior al Mureșului, bazinul superior și mijlociu al Oltului, Siretul (exceptând Bârladul și cursurile inferioare ale Sucevei, Moldovei și Bistriței), bazinul mijlociu și inferior al Prutului și râurile din Dobrogea, unde au fost relativ staționare.

Debitele se situează, în general, la valori în jurul și peste mediile multianuale lunare, mai mici (30-90% din valorile multianuale lunare) pe râurile din bazinele hidrografice: Tur, Timiș, Moravița, Jiu, Vedea, Prahova, Bârlad, bazinele mijlocii și inferioare ale Crasnei și Barcăului, bazinul superior și mijlociu al Mureșului și bazinele inferioare ale Begăi, Bârzavei, Oltului și Bistriței.

Formațiunile de gheață (gheaţă la mal și pod de gheaţă) existente pe unele râuri din Moldova și bazinele superioare ale Mureșului, Lotrului și, izolat, Oltului au fost în intensificare și extindere.

Predomină gheaţa la maluri, podurile de gheaţă fiind prezente pe cursurile superioare ale Siretului și Bistriţei.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general în scădere**, exceptând cursurile inferioare ale râurilor: Someș, Crasna, Barcău, Crișuri, Mureș, Bega, Timiș, Jiu, Olt, Vedea, Argeș, Ialomița și cursul superior al Prutului, unde vor fi în creștere prin propagare.

Pe râurile din bazinele: Siret (exceptând Bârladul), bazinul mijlociu și inferior al Prutului și pe râurile din Dobrogea debitele vor fi relativ staționare.

Formațiunile de gheață existente vor fi în intensificare și ușoară extindere, fiind posibilă formarea și curgerea de năboi (zăpadă înghețată în albie) pe unele sectoare de râu din zonele de deal și munte din centrul și nordul țării.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 12-13.02.2019 **a fost în scădere, având valoarea de 6900 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în în scădere pe sectorul Gruia – Oltenița și în creștere pe sectorul Călărași – Tulcea.

**Debitul la intrarea în ţară** (secţiunea Baziaş) **va fi în scădere (6700 m3/s).**

În aval de Porţile de Fier debitele vor fi în scădere pe sectorul Gruia – Cernavodă şi în creştere pe sectorul Hârşova – Tulcea.

**2.** **Situaţia meteorologică în intervalul 12.02.2019, ora 08.00 –13.02.2019, ora 06.00**

**Administraţia Naţională de Meteorologie (A.N.M.) a emis la data de 12.02.2019, la ora 15.00, atenţionarea meteorologică nr. 11, astfel:**

**-informare meteorologică valabilă în intervalul 12.02.2019, ora 15:00 – 13.02.2019, ora 08:00, vizând precipitații în general moderate cantitativ și intensificări temporare ale vântului: „în intervalul menționat vor fi precipitații în sudul, centrul și estul țării și pe arii restrânse se vor acumula cantități cuprinse între 10 și 15 l/mp. La munte și în Transilvania vor fi mai ales ninsori și lapoviță și va continua să se depună strat de zăpadă. În Moldova precipitațiile vor fi mixte, iar în Oltenia și Muntenia vor predomina, treptat, ninsorile. Temporar vântul va mai avea intensificări, cu rafale în general între 45 și 55 km/h, iar în zona montană înaltă, cu viteze de peste 70 km/h, viscolind ninsoarea sau spulberând zăpada.”**

**-atenţionare meteorologică–COD GALBEN valabilă în intervalul 12.02.2019, ora 15:00 –13.02.2019, ora 04:00, vizând viscol în zona montană: „în Munții Banatului, precum și în zona Carpaților Meridionali și de Curbură va continua să ningă moderat cantitativ. Vântul va avea intensificări, cu viteze mai mari la altitudini de peste 1500 m, unde temporar rafalele vor depăși 80...90 km/h și va fi viscol.”**

Aceastăatenţionare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către toate prefecturile* (42 de prefecturi)- *informare meteorologică;*

*-către prefecturile judeţelor: ALBA, ARGEŞ, BRAŞOV, BUZĂU, CARAŞ-SEVERIN, COVASNA, DÂMBOVIŢA, GORJ, HUNEDOARA, MEHEDINŢI, PRAHOVA, SIBIU, VÂLCEA şi VRANCEA* (14 prefecturi)– *COD GALBEN.*

**În ţară,** vremea s-a răcit în cea mai mare parte a teritoriului, chiar accentuat în centru și local în sud-est, unde s-au consemnat diferențe termice față de ziua precedentă de până la 10-12 grade. Cerul a fost mai mult noros, exceptând, în prima parte a zilei, regiunile sud-estice, unde s-a menținut variabil. În cursul zilei au căzut precipitații mixte în Moldova, cea mai mare parte a Maramureșului și Banatului și pe arii restrânse în Crișana, predominant ninsori pe arii extinse în Transilvania, mai ales ploi în Muntenia și local în Oltenia, iar în Dobrogea a plouat pe arii extinse. La munte a nins. Noaptea s-au semnalat precipitații mixte în cea mai mare parte a Munteniei și pe arii restrânse în Moldova, a nins slab în sudul și estul Transilvaniei, în nordul Olteniei, iar izolat și în Banat, Crișana și Maramureș. Cantitățile de precipitații au fost însemnate în zona înaltă a Carpaților Meridionali și Orientali, unde s-au acumulat până la 35 l/mp (Bâlea Lac). Vântul a avut intensificări în majoritatea regiunilor, cu viteze la rafală de până la 70 km/h în cele nord-estice și sud-vestice, iar la munte, pe crestele înalte, a suflat tare, cu rafale de până la 90 km/h, viscolind ninsoarea. Stratul de zăpadă măsurat aseară la ora 20.00 pe platformele stațiilor meteorologice avea până la 283 cm (în Masivul Făgăraș), la 31 cm local în Transilvania, până la 10 cm în Maramureș, până la 24 cm izolat în Moldova, 13 cm în Oltenia și 2 cm în Muntenia. Temperaturile maxime s-au situat între 0 grade la Târnăveni, Târgu Mureș, Întorsura Buzăului, Făgăraș și Boița și 9 grade la Mangalia și Constanța-Dig, iar la ora 06 se înregistrau valori termice cuprinse între -13 grade la Miercurea Ciuc și 3 grade la Constanța-Dig. La începutul intervalului, izolat, în Dobrogea s-a semnalat ceață.

**Observaţie:** de ieri dimineață, de la ora 06.00, au fost în vigoare 6 avertizări cod portocaliu, 4 emise de SRPV Timișoara și 2 de SRPV Craiova și 17 atenționări cod galben pentru fenomene meteorologice periculoase imediate, precum urmează: 5 emise de SRPV Bacău, 4 emise de SRPV Craiova, 3 emise de SRPV Cluj, câte 2 emise de SRPV Sibiu și Timișoara și 1 emisă de CNPM pentru Muntenia.

**La Bucureşti,** vremea s-a răcit față de ziua precedentă și a fost în general închisă. În cursul zilei temporar a plouat, iar din partea a doua a nopții precipitațiile au fost predominant sub formă de ninsoare. Vântul a suflat slab și moderat. Temperatura maximă, apropiată de norma climatologică, a fost de 6 grade la toate stațiile meteorologice, iar la ora 06.00 se înregistrau 0 grade la Băneasa și Filaret și 1 grad la Afumați.

**3. Prognoza meteorologică în intervalul 13.02.2019, ora 08.00 –14.02.2019, ora 8.00**

**În ţară,** valorile termice se vor situa în jurul mediilor caracteristice perioadei în cea mai mare parte a teritoriului, doar ușor mai coborâte în centru, iar noaptea și în sud. Vor fi înnorări temporare și pe arii restrânse precipitații slabe, predominant sub formă de ninsoare, la începutul zilei în sud, iar în partea a doua a intervalului în nord și nord-est. Vântul va sufla slab și moderat, cu intensificări în zona montană, viteze mai mari urmând a se înregistra pe creste, unde temporar zăpada va fi spulberată, iar la cote mai reduse, local și în Dobrogea, Moldova și sudul Banatului. Temperaturile maxime vor fi cuprinse între -3 și 8 grade, iar cele minime se vor situa, în general, între -12 și -2 grade.

**La Bucureşti,** cerul va fi variabil, cu înnorări în prima parte a zilei, dar probabilitatea de precipitații va fi redusă. Vântul va sufla slab și moderat. Temperatura maximă va fi de 5...6 grade, iar cea minimă de -6...-4 grade.

**4. Buletin nivometeorologic emis pentru perioada 12-13.02.2019**

În intervalul 11-12.02.2019, vremea s-a răcit accentuat. Cerul a fost norors și, pe arii extinse, a nins moderat (cantități de peste 10 l/mp). Cantități mai importante (peste 20 l/mp) s-au înregistrat local în Carpații Occidentali și în vestul celor Meridionali. Vântul a suflat moderat, din sector predominant sud-vestic, apoi nord-vestic, cu intensificări de 50-60 km/h în majoritatea masivelor, trecător de 70-80 km/h pe crestele din Orientali și estul Meridionalilor, și temporar de peste 120-130 km/h pe crestele din vestul Meridionalilor (Vf. Țarcu), viscolind ninsoarea și spulberând zăpada. Local s-a semnalat ceață, asociată și cu depuneri de chiciură. Stratul de zăpadă a crescut în întreaga arie monitorizată, cu până la 32 cm la Păltiniș, 31 cm la Cuntu, 29 cm la Parâng (creșterile cele mai mari) și în medie cu 10-15 cm în Orientali, Apuseni și Bucegi.

**Grosimea stratului de zăpadă în data de 12.02.2019, ora 14:00**

Carpații Meridionali: 241 cm la Bâlea-Lac, 174 cm Vf. Țarcu, 137 cm la Vf. Omu, 103 cm la Sinaia, 99 cm la Cuntu, 95 cm la Parâng, 91 cm la Păltiniș, 35 cm la Predeal, 31 cm la Fundata;

Carpații Orientali: 116 cm la Vf. Călimani, 89 cm la Vf. Lăcăuți, 103 cm la Bucin, 77 cm la Vf. Ceahlău-Toaca, 27 cm la Poiana Stampei, 32 cm la Iezer - Vf. Pietrosul Rodnei.

Carpații Occidentali: 103 cm la Stâna de Vale, 94 cm la Semenic, 87 cm la Vlădeasa 1400 m, 56 cm la Vf. Vlădeasa, 49 cm la Roșia Montană.

**Evoluţia vremii în intervalul 12.02.2019, ora 20:00 – 13.02.2019, ora 20:00**

Vremea va continua să se răcească, devenind geroasă noaptea și dimineața în majoritatea masivelor. Cerul va fi noros și pe arii relativ extinse va ninge. În Carpații Meridionali și în sudul Orientalilor (Curbură) cantitățile vor mai depăși pe arii restrânse 10-15 l/mp, iar aici, local, se va depune un strat mai consistent de zăpadă, mai ales pe versanții nordici și nord-vestici. Vântul va sufla moderat din sector predominant nordic cu intensificări ce vor atinge la rafală 50-60 km/h în majoritatea masivelor și până la 80-90 km/h pe creste, viscolind ninsoarea și spulberând zăpada. Local se va semnala ceață asociată cu depuneri de chiciură.

**Peste 1800 m:** temperaturi minime: -18...-13 gr.C; temperaturi maxime: -14...-9 gr.C;

**Sub 1800 m:** temperaturi minime: -13...-9 gr.C; temperaturi maxime: -9...-3 gr.C.

**Stabilitatea şi evoluţia stratului de zăpadă în masivul Făgăraș: risc mare la peste 1800 m**

La peste 1800 m, în partea superioară regăsim un strat de zăpadă proaspătă de tip pulver, recent depus, ce are pe alocuri 25-30 cm. S-au format plăci de vânt pe versanții nord-estici, estici și sud-estici, iar vântul intens ce va sufa din sector nordic va forma noi plăci de vânt pe versanții sudici. Pe pantele suficient de înclinate, chiar și la supraîncărcări slabe se pot declanșa avalanșe, iar în zonele unde zăpada este acumulată în depozite riscul de avalanșe este mai ridicat. Sunt posibile și curgeri și avalanșe spontane pe pantele suficient de înclinate, în special pe cele cu expunere nordică.

Și la altitudini mai mici de 1800 m întâlnim un strat de zăpadă proaspătă ce are pe alocuri 20-30 cm, strat depus peste zăpada veche înghețată, care poate constitui pat de alunecare pentru avalanșe, atât sponane cât și provocate accidental de către turiști sau schiori.

**Stabilitatea şi evoluţia stratului de zăpadă în masivul Bucegi: risc mare la peste 1800 m**

La altitudini de peste 1800 m, în partea superioară regăsim un strat de zăpadă proaspătă de tip pulver, recent depus, ce are pe alocuri 20-25 cm. S-au format plăci de vânt pe versanții nord-estici, estici și sud-estici, iar vântul intens ce va sufla din sector nordic va forma noi plăci de vânt pe versanții sudici. Pe pantele suficient de înclinate, chiar și la supraîncărcări slabe se pot declanșa avalanșe, iar în zonele unde zăpada este acumulată în depozite riscul de avalanșe este mai ridicat. Sunt posibile și curgeri și avalanșe spontane pe pantele suficient de înclinate, în special pe cele cu expunere nordică.

Și la altitudini mai mici de 1800 m întâlnim un strat de zăpadă proaspătă, pe alocuri consistent, strat depus peste zăpada veche înghețată, care poate constitui pat de alunecare pentru avalanșe, în special provocate accidental de către turiști sau schiori.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc mare la peste 1800 m**

La peste 1800 m în partea superioară regăsim un strat de zăpadă proaspătă de tip pulver, recent depus, ce depășește pe alocuri 30-35 cm. S-au format plăci de vânt pe versanții nord-estici, estici și sud-estici, iar vântul intens ce va sufla din sector nordic va forma noi plăci de vânt pe versanții sudici. Pe pantele suficient de înclinate, chiar și la supraîncărcări slabe se pot declanșa avalanșe, iar în zonele unde zăpada este acumulată în depozite riscul de avalanșe este mai ridicat. Sunt posibile și avalanșe spontane pe pantele suficient de înclinate, în special pe cele cu expunere nordică. Și la altitudini mai mici de 1800 m întâlnim un strat de zăpadă proaspătă ce are pe alocuri 25-30 cm, strat depus peste zăpada veche înghețată, care poate constitui pat de alunecare pentru avalanșe, atât sponane cât și provocate accidental de către turiști sau schiori.

**Stabilitatea şi evoluţia stratului de zăpadă în Munții Vlădeasa–Muntele Mare: risc însemnat**

În ultimele 24 de ore s-a depus un strat nou format din zăpadă pulver, în medie de 10-15 cm grosime, și s-au format numeroase plăci determinate de vânt, cu aderența mică la crustele de gheață de la suprafața stratului mai vechi, care la supraîncărcări pot glisa declanșând avalanșe pe pantele mai înclinate, mai ales la supraîncărcări. În zonele unde sunt acumulate depozite însemnate de zăpadă riscul este crescut.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc însemnat**

La peste 1800 m, în ultimele 24 de ore s-a depus un strat nou format din zăpadă pulver, în medie de 10-15 cm grosime, și s-au format numeroase plăci determinate de vânt, cu aderența mică la crustele de gheață de la suprafața stratului mai vechi, care la supraîncărcări pot glisa, declanșând avalanșe pe pantele mai înclinate, mai ales la supraîncărcări. În zonele unde sunt acumulate depozite însemnate de zăpadă riscul este crescut. Și la altitudini mai mici de 1800 m întâlnim un strat de zăpadă proaspătă ce are pe alocuri 10-15 cm, strat depus peste zăpada veche înghețată, care poate constitui pat de alunecare pentru avalanșe, mai ales provocate accidental de către turiști sau schiori.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC MARE (4)** | **RISC ÎNSEMNAT (3)** |
| **PARÂNG - ȘUREANU** | **RISC MARE (4)** | **RISC ÎNSEMNAT (3)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC ÎNSEMNAT (3)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC ÎNSEMNAT (3)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 11.02.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE